Se video: Mona Eltahawy (EG/US) - Det Kongelige Bibliotek
Se video: Mona Eltahawy (EG/US)
onsdag 16. september 2015 kl. 20:00 Dronningesalen
Revolution fra palads til soveværelse
Den egyptisk-amerikanske feminist, journalist og kommentator Mona Eltahawy har højlydt og kontant beskæftiget sig med (de manglende) kvinderettigheder i den arabiske verden og Mellemøstens behov for en seksuel revolution. Efter urolighederne på Tahrir-pladsen i Cairo i november 2011, hvor Eltahawy blev fysisk og seksuelt forulempet, skrev hun essayet Why Do They Hate Us?, der skabte stor international debat i foråret 2012.
"Siden revolutionen begyndte, har vi blot erstattet en mand med en anden," har Eltahawy udtalt i et amerikansk tv-program.
Samme problematik påpeges i kulturmagasinet diamanten af Mellemøst-eksperten Rasmus Alenius Boserup, som dog tilføjer: "Men på et tidspunkt som nu, hvor mulighedsrummet for udvikling er så småt, er hendes stemme så meget desto vigtigere."
Mona Eltahawy udsender til september herhjemme bogen Jomfruhinder og hijab: Hvorfor Mellemøsten har brug for en seksuel revolution.
Bogen udgøres dels af et feministisk manifest, dels af vidnesbyrd fra muslimske kvinder, Mona Eltahawy har talt med under sin research-rejse gennem Mellemøsten og Nordafrika. Fælles for kvinderne er, at de alle er blevet undertrykt og misbrugt i hjemmet eller offentligt. Det er på vegne af disse kvinder – og de flere tusinde andre i samme situation – at Mona Eltahawy kalder til revolution med sin krop, sin skrift og sin stemme.
I samtale med journalist Lone Kühlmann
Lone Kühlmann er journalist og forfatter. Tidligere bl.a. udenrigsmedarbejder på TV-Avisen, redaktør af Søndagsavisen (DR) og chefredaktør på ALT for damerne. Som forfatter har hun bl.a. sammen med fotograf Tine Harden skrevet bogen Med slør - og uden (2005) - om kvinder i Syrien, hvor nogle er så veluddannede, at deres liv meget ligner vores i Vesten, mens andre er så uvidende og undertrykte, at de ikke har nogen forestilling om, at de selv har rettigheder.